钦定古今图书集成/明伦汇编/闺媛典/第320卷 > 皇清五十三 > 蔡公釐妻汤氏
## 钦定古今图书集成/明伦汇编/闺媛典/第320卷 > 皇清五十三 > 蔡公釐妻汤氏

按《海宁县志》：“汤氏，蔡公釐妻。年二十归蔡，夫故贫士，性嗜学，素患瘵疾，氏脱簪典衣，以给膏火参苓，五年而夫没。遗孤三岁，逾年复殇，氏呼抢欲自裁，姑贾氏奔救曰：‘夫亡子丧，惨孰过此。然吾老桑榆之景，惟若是倚，且有两侄在，抚而成之，亦可嗣宗祧也’。” 氏饮泣受命，毁形变服，以纺织为业。霜寒月白，犹闻萧萧络纬之声。终姑之世，生养死殓，以妇代子教。两侄世廷、世迎，画虀和丸，以助其不逮。廷补博士弟子员，迎亦有文名，而氏皤然霜鬓矣。邑人士高其节，表其门。